Rekstrarafgangur Íbúðalánasjóðs á síðasta ári nam tæplega 1,4 milljörðum króna . Ársreikningur sjóðsins var staðfestur af stjórninni í dag . Eiginfjárhlutfall sjóðsins var 8,5 prósent og hefur aldrei verið hærra frá stofnun sjóðsins . Fram kemur að útlán í vanskilum hafi lækkað , úr 2,9 prósent niður í 2,1 prósent . Á sama tíma lækkar launakostnaður á milli ára um 9,7 prósent og fækkaði stöðugildum úr 77 í 66 . Hreinar vaxtatekjur á árinu námu 1,6 milljörðum króna og lækka úr tæplega 1,9 milljörðum frá árinu áður . Rekstrarkostnaður sama tímabils var 1,7 milljarðar og lækkar hann um 1,7 prósent . Uppbygging 1.325 almennra íbúða Í tilkynningu sjóðsins til kauphallar segir að ýmis verkefni séu framundan : „ Íbúðalánasjóður hefur nú þegar úthlutað 7,3 milljörðum króna til uppbyggingar á 1.325 almennum íbúðum víðsvegar um landið . Þar af eru 79% íbúða nýbyggingar og 21% vegna kaupa . Alls 1.163 íbúðir eru staðsettar á höfuðborgarsvæðinu , 52 íbúðir á Norðurlandi , 44 íbúðir á Suðurlandi , 37 íbúðir á Vesturlandi , 14 íbúðir á Suðurnesjum , 11 íbúðir á Vestfjörðum og 4 íbúðir á Austurlandi . Íbúðir skiptast þannig milli notendahópa að 47% íbúða er fyrir einstaklinga undir tekju - og eignaviðmiðum , 27% íbúða eru fyrir námsmenn , 20% íbúða eru félagslegar leiguíbúðir sveitarfélaga , 4% íbúða eru sértæk búsetuúrræði fyrir fatlaða og 2% íbúða eru fyrir öryrkja . “ Aukinn stuðningur við hina verst settu Rut Hreinsdóttir , framkvæmdastjóri rekstrarsviðs sjóðsins , segir afkomuna vera í takt við væntingar . Starfsemin beri þess merki að sjóðurinn hafi tekið við nýjum verkefnum og meðan önnur hafa dregist saman . Næstu misseri munu áhrif húsnæðisaðgerða sjást í auknu framboði hagkvæms húsnæðis og með auknum stuðningi við hina verst settu á húsnæðismarkaði .